Pete Best

So skupinou The Beatles

Jeho kariéra v skupine začala prvým zájazdom do Hamburgu v auguste 1960. Spolu s ním vtedy skupinu tvorili ešte John Lennon (gitara, spev), Paul McCartney (gitara, spev), George Harrison (sólová gitara, spev) a Stuart Sutcliffe (basgitara, spev).
S Beatles v tej dobe spolupracovala aj Bestova matka Mona, ktorá skupine pomohla v ich začiatkoch - poskytla priestory na hranie vo svojom klube Casbah a dohodla angažmán v klube Cavern v Liverpoole. Pete Best bol v tej dobe najoblúbenejším členom fanúšikov skupiny, pri jednom vystúpení vo februári 1961 si dokonca zahral v popredí pódia pred všetkými ostatnými. V priebehu prvého pobytu v Hamburgu si Pete zdokonalil osobitý prístup k hre na bicie, svojou veľmi hlasnou hrou na basový bubon si vyslúžil pomenovanie „atóm beat“ .

Rok 1961

V roku 1961 skupina vystupovala hlavne v liverpoolskom klube Cavern, ale absolvovala aj druhý zájazd do Hamburgu. Tam skupinu opustil Stuart Sutcliffe. Beatles nahrávala s Tonym Sheridanom. V skladbe „Ain't She Sweet“ dostal svoju spevácku príležitosť aj John Lennon. Skupina nahrala v štúdiu svoju prvú pôvodnú skladbu inštrumentálku „Cry For A Shadow“, ktorej autormi boli Harrison a Lennon. Pete sa v tých časoch od ostatných členov skupiny začal odlišovať tým, že neprebral štýl ich účesu.

Rok 1962 a vyhadzov

Na Nový rok 1962 Beatles nahrali demosnímky pre spoločnosť Decca. V marci debutovali v rozhlase. V júni sa dozvedeli, že Decca ich nahrávky odmietla, ale Besta o tom nikto neinformoval. Dozvedel sa to až o niekoľko týždňov. V tej dobe Beatles získali zmluvu s firmou EMI. Bestovi to opäť neoznámili, napriek tomu, že s ním v štúdiu na Abbey Road urobili štyri skúšobné snímky. V tom čase už bolo zrejmé, že Pete zo skupiny odíde, ostatní členovia len odďaľovali deň, keď mu to povedia. Čo bola pravá príčina Bestovho nedobrovoľného odchodu, o tom sa dá len špekulovať. Jedna teória tvrdí, že do skupiny nezapadol a okrem spoločného hrania, sa na ďalších spoločných akciách nezúčastňoval. Súvisí s tým aj jeho uzavretosť - Pete bol zástancom iného štýlu humoru. Podľa iných verzií po príchode Briana Epsteina došlo k rozporom medzi ním a matkou Petra Besta, ktorá mala vzhľadom na to, že bola pri štarte hudobnej kariéry skupiny, tendenciu zasahovať do jej manažmentu. Dňa 16. augusta 1962 Epstein Bestovi oznámil ukončenie spolupráce so skupinou The Beatles. Best podľa zmluvy ešte odohral tri koncerty do doby, keď ho nahradil Ringo Starr. O necelý mesiac neskôr skupina absolvovala svoje prvé oficiálne nahrávanie.

Kariéra po Beatles

Pete Best sa po nedobrovoľnom odchode z Beatles snažil pokračovať v sólovej hudobnej kariére, no výraznejšie úspechy nedosiahol. Po odchode zo skupiny sa stal bubeníkom liverpoolskej skupiny Lee Curtis & All Stars a v roku 1963 s nimi nahral pre firmu Decca singel. Producentom nahrávky bol Mike Smith, ktorý 1. januára 1962 produkoval nahrávku The Beatles. Skupina Lee Curtis & All Stars bola firmou Decca z komerčných dôvodov premenovaná na Pete Best Four. V roku 1964 skupina tentoraz pod názvom Pete Best Combo absolvovala zájazd po Spojených štátoch, kde vystúpila v televízii a nahrala niekoľko singlov.
V 90. rokoch sa Pete Best zúčastnil nahrávania niekoľkých spomienkových albumov klasických rock and rollových piesní. Bol obľúbenou postavou rôznych stretnutí fanúšikov skupiny The Beatles. Od roku 1994 Pete Best definitívne ukončil svoju hudobnú kariéru.
Skladby v ktorých so skupinou The Beatles bubnuje aj Pete Best sa nachádzajú aj na 6-CD komplete skupiny The Beatles s názvom The Beatles Anthology.

Osobný život

V auguste 1963 sa Pete Best oženil so svojou priateľkou Kathy. V roku 1984 vyšiel jeho životopis, ktorý napísal spoločne s Pat Doncaster. V tomto období sa venoval práci v pekárni.